ศูนย์พยากรณ์เศรษฐกิจและธุรกิจ ม.หอการค้าไทย สำรวจการใช้จ่ายช่วงเปิดเทอมปีนี้ คาดเงินสะพัดกว่า 57,000 ล้านบาท สูงสุดในรอบ 14 ปี
นายธนวรรธน์ พลวิชัย อธิการบดีมหาวิทยาลัยหอการค้าไทย และประธานที่ปรึกษาศูนย์พยากรณ์เศรษฐกิจและธุรกิจ มหาวิทยาลัยหอการค้าไทย เปิดเผยผลสำรวจผู้ปกครองด้านค่าใช้จ่ายในการเปิดเทอมปี 2566 พบว่า ค่าเฉลี่ยการใช้จ่ายช่วงเปิดเทอมปีนี้ คาดว่าจะอยู่ที่ 19,508 บาท ต่อครัวเรือน มูลค่าการใช้จ่ายโดยรวมประมาณ 57,886 ล้านบาท เพิ่มขึ้นร้อยละ 5.30 เมื่อเทียบกับปี 2562 ที่เป็นการสำรวจครั้งล่าสุดก่อนการแพร่ระบาดของโควิด-19 โดยปีนี้ถือว่ามีมูลค่าสูงสุดในรอบ 14 ปี นับจากที่ได้ทำการสำรวจ เนื่องจากผู้ปกครองรู้สึกว่าเศรษฐกิจเริ่มกลับมาดีขึ้น ทำให้บรรยากาศใช้จ่ายช่วงเปิดเทอมคึกคัก โดยผู้ปกครองพร้อมที่จะใช้จ่าย แต่จะใช้จ่ายอย่างระมัดระวัง ขณะที่บางส่วนต้องใช้เงินออมในการซื้ออุปกรณ์การเรียนให้แก่บุตรหลาน และมีบางส่วนพึ่งพาเงินกู้ หรือเบิกเงินสดจากบัตรเครดิตมาใช้ ขณะที่ความกังวลเกี่ยวกับการระบาดของโควิด-19 ช่วงเปิดเทอม ผู้ปกครองมีความกังวลลดลง เพราะเด็กส่วนใหญ่ได้รับการฉีดวัคซีนแล้ว และเชื่อว่าโรงเรียนมีการป้องกันที่ดีทั้งนี้ ผู้ปกครองต้องการให้รัฐบาลช่วยเหลือ/ควบคุมค่าใช้จ่ายเกี่ยวกับการศึกษา ทั้งค่าเทอม ค่าอุปกรณ์การเรียน ค่าบำรุงต่าง ๆ ค่าเครื่องแบบนักเรียน ตลอดจนพัฒนาเสริมสร้างบุคลากรด้านการศึกษา ให้มีความรู้ความสามารถให้เท่าทันการเปลี่ยนแปลงด้านการศึกษาของประเทศที่พัฒนาแล้ว และควรมีการกำหนดเกณฑ์มาตรฐานที่เข้มงวด และควรปรับเงินเดือนครูให้มีความเหมาะสมกับภาระหน้าที่ โดยเฉพาะกับเด็กปฐมวัย